यह आम धारणा है कि भारतीय शास्त्रीय संगीत के सभी प्रमुख घराने राजाओं और महाराजाओं के आश्रय में उत्पन्न और विकसित हुए (नेटल, 1978)। प्रसिद्ध समाजशास्त्री डी० पी० मुखर्जी (1948) के अनुसार आज का शास्त्रीय संगीत करीब चार सौ वर्ष पुराना है। प्रारम्भ में इसका स्वरूप धार्मिक था। कालान्तर में राजदरबार में प्रवेश के साथ इसका धार्मिक महत्त्व कम होता गया। राजाओं की शक्ति घटने पर शास्त्रीय संगीत नगरों में रहने वाले मध्यम वर्ग के घरों में पहुँचने लगा।